  Майя Бывальцева Сарапулын кар эмъюртъёсын воштӥськонъёс луозы. 1 номеро эмъяськонни борды 2 номеро эмъяськонниез но ӝог эмъюрттэт сётонъя станциез ватсалозы, нош нылпи эмъяськонни борды — нылпиослы йӧллэсь сиёнъёс лэсьтӥсь кухняез. 6-тӥ инвожое Удмуртиысь кивалтэтлэн азьвалтэтэзлэн кенешоназ со пумысен косэмез юнматӥз элькунысь премьер Виктор Савельев. Воштӥськонъёс ортчытӥсько сӧзнэтэз оптимизировать карон но вань кужымъёсты пайдалыкогес кутон вылысь. Со амбулаториын но стационарын юрттэт сётонлэсь ӟечлыксэ умоятоз. Травматология, гинекология но неврология ӧръёсъя ӝог юрттэтэз но стационарын азьвыл чаклам юрттэтэз Сарапулын улӥсьёс трос аръёс ӵоже ни басьто 2 номеро эмъяськонниын, нош хирургия, урология, офтальмология, отоларингология но нефрология ӧръёсъя юрттэтлы 1 номеро эмъяськонние мыно. Валтӥсь эмчи кык эмъяськоннилы одӥг ни», — вераз Удмуртиысь тазалыкез утёнъя министр Алексей Чуршин. Солэн верамезъя, воштӥськонъёс улсын огъя диспетчер ёзэс кылдытозы, со уен-нуналэн ӟечлыко эмъюрттэт сётыны, ӧтёнъёсты люкыны (адямилэн улонэзлы кышкытлык вань яке ӧвӧл), висись доры вуон дырез вакчиятыны луонлык сётоз. Со сяна, огазеян эмчиослэн тырмымтэенызы ужпумез сэрттыны-пертчыны но койкаосты уже кутонлэсь пайдалыксэ будэтыны юрттоз. 1 номеро кар эмъяськонниын кардиологияя ёзэтэз ворсалозы, со дыре ик кардиология ӧръя койкаосты сюлэм но сэр висёнъёсъя ёроскуспо центр борды ватсалозы. Со кардиологъёслэсь ужзэс умоятыны но эмъюрттэтлэсь ӟечлыксэ будэтыны луонлык сётоз, лыдъя министр. Ваньмыз юртъёс одӥг амалъя пуктэмын, уродэсь ӧвӧл ай, ваньмыз со уже кутӥськоз. Чакланъёсъя, воштӥськонъёслы кулэ луись коньдонэз лыдэ басьтытэк, экономикалы пайдалыкез 5 миллион 976 сюрс 500 манет луоз. «Умойгес луоз, нылпиослы юрттэтэз одӥг юридик огазеяськон сётӥз ке. Отын нылпиослы сиён гинэ мынэ — лэсьтон но люкылон», — валэктӥз Алексей Чуршин нылпи эмъяськонниез йӧллэсь сиёнъёс лэсьтӥсь кухняен огазеянэз. Йӧллэсь сиёнъёс лэсьтӥсь кухня борды али Сарапулысь 3 аресозь вань нылпиос юнматэмын. Со улон юрт корка борды ватсэтын интыяськемын, юртэз урод ӧвӧл. Отын нылпиослы сиён лэсьтон тӥрлыкез вань, со сяна, арендае басьтэм кык интыын сиёнэз сётъян радъямын. Коньдонэз шыръяны луоз куинь интыужъёсты мозмытыса: кивалтӥсь, граждан обороная инструктор но юртъёсты чакланъя ужась. 2016-тӥ ар пумозь 426 сюрс 600 манет шыръяны луоз. Тодэ вайытом, 2016-тӥ арын Удмуртиысь тазалыкез утёнъя министерстволэн 55 объектъёсаз оптимизаци ортчытыны кулэ. Элькунлэн тӧроез пусйиз, ужъюртъёсын воштӥськонъёсты ортчытэмен валче, эмчиослэн ужан интыоссы вылын уродэн медаз шӧдӥське. Тегъёс: Мерлык Тазалык Сарапул Удмуртия АлексейЧуршин коньдэт  